সৌরভের সঙ্গে দ্বৈরথে আপাতত অ্যাডভান্টেজ রবি শাস্ত্রী। বৃহস্পতিবার ভারতীয় ক্রিকেট কন্ট্রোল বোর্ড জানিয়ে দিল, সহকারী কোচদের নির্বাচনের ক্ষেত্রে শাস্ত্রীই শেষ কথা বলবেন।
একটি সর্বভারতীয় ইংরেজি দৈনিকে প্রকাশিত প্রতিবেদনে দাবি করা হয়েছে, জাহির খানকে বোলিং কোচ নিয়োগ করা নিয়ে সচিন, সৌরভ, লক্ষ্মণদের পরামর্শদাতা কমিটির সিদ্ধান্তকে উপেক্ষা করেই সহকারী কোচ নিয়োগের যাবতীয় ক্ষমতা শাস্ত্রী, কোহলির হাতেই দিচ্ছে বিসিসিআই।
জাহির খানকে বোলিং কোচ হিসেবে নিয়োগ করতে চেয়েছিল পরামর্শদাতা কমিটি। বিদেশ সফরের সময়ে ব্যাটিং কোচ হিসেবে সুপারিশ করা হয়েছিল রাহুল দ্রাবিড়ের নাম। কিন্তু প্রকাশ্যেই জাহিরের বদলে বোলিং কোচ হিসেবে ভরত অরুণের নাম নিয়ে সওয়াল করছিলেন শাস্ত্রী। যা নজরে আসতেই সরকারিভাবে সুপ্রিম কোর্ট নিয়োজিত কমিটি অফ অ্যাডমিনিস্ট্রেটরকে ই-মেল করে অভিযোগ জানিয়েছিলেন সৌরভ, সচিন এবং লক্ষ্মণ।
যদিও, কমিটি অফ অ্যাডমিনিস্ট্রেটর কার্যত স্বীকার করে নেয় যে নিজেদের ক্ষমতার বাইরে গিয়েই সহকারী কোচদের বেছেছে সৌরভদের কমিটি। তার পরেই বিসিসিআই-এর পক্ষ থেকে বৃহস্পতিবার বিবৃতি দিয়েই জানিয়ে দেওয়া হল, সহকারী কোচ নিয়োগের বিষয়ে নিজের মতো করেই এগিয়ে যেতে পারেন ভারতীয় দলের হেড কোচ রবি শাস্ত্রী।

এই বিষয়ে অন্যান্য খবর

চূড়ান্ত বিদ্রুপ শাস্ত্রীকে, এই কাজটা করেই তিনি কোচের পদে এসেছেন!

জানা যাচ্ছে, শুধু বোলিং কোচ হিসেবে জাহিরের বদলে ভরত অরুণ নয়, ব্যাটিং কোচ হিসেবেও রাহুল দ্রাবিড়ের জায়গায় সঞ্জয় বাঙ্গারের দিকেই ঝুঁকে রয়েছেন রবি শাস্ত্রী। ফিল্ডিং কোচ হিসেবে শাস্ত্রীর পছন্দ আর শ্রীধর।
বিসিসিআই এভাবে শাস্ত্রীর পছন্দকেই প্রাধান্য দেওয়ার পরে সৌরভ, সচিন, লক্ষ্মণ কী করেন, সেদিকেই নজর থাকবে ক্রিকেটপ্রেমীদের। আদৌ তাঁরা পরামর্শদাতা কমিটিতে থাকেন কি না, সেটাও এখন দেখার। কারণ শাস্ত্রীর নিয়োগের মতোই তাঁর সহকারীদের নিয়োগের ক্ষেত্রেও আদৌ পরামর্শদাতা কমিটির কতটা ভূমিকা বা গুরুত্ব থাকল, তা নিয়ে কিন্তু ক্রিকেটভক্তদের মনে ইতিমধ্যেই প্রশ্ন উঠতে শুরু করেছে।